## Pravilnik o sadržaju i obliku razrednih svjedodžbi te svedodžbi o maturi i završnom ispitu u srednjim školama

### NN 44/1994 (3.6.1994.), Pravilnik o sadržaju i obliku razrednih svjedodžbi te svedodžbi o maturi i završnom ispitu u srednjim školama

# MINISTARSTVO KULTURE I PROSVIJETE

Na temelju članka 70. stavka 5. Zakona o srednjem školstvu ("Narodne
novine", broj 19/92. i 27/93), ministar kulture i prosvjete donosi

## PRAVILNIK

### O SADRŽAJU I OBLIKU RAZREDNIH SVJEDODŽBI, TE SVJEDODŽBI O MATURI I ZAVRŠNOM ISPITU U SREDNJIM ŠKOLAMA

Članak 1.

Ovim Pravilnikom propisuje se sadržaj i oblik razrednih svjedodžbi,
svjedodžbi o maturi u gimnazijama, te svjedodžbi o završnom ispitu u strukovnim
i umjetničkim školama.

Članak 2.

Sadržaj i oblik svjedodžbi iz članka 1. ovoga Pravilnika propisani su
na obrascima od 1 do 9 i tiskani su uz ovaj pravilnik, te čine njegov sastavni
dio.

Članak 3.

Razredne svjedodžbe izdaju se učenicima srednjih škola na završetku
svakog razreda i to za:

- gimnazije, na Obrascu broj 1;

- strukovne škole (I, II. i III. razred), na Obrascu broj 2;

- strukovne škole (IV. razred), na Obrascu broj 3;

- glazbene škole, na Obrascu broj 4.

Svjedodžbe o maturi izdaju se učenicima gimnazije na Obrascu broj 5.

Svjedodžbe o završnom ispitu izdaju se učenicima strukovne i umjetnićke
škole, i to za:

- strukovne škole (u četverogodišnjem trajanju), na Obrascu broj 6;

- strukovne škole (u trogodišnjem trajanju), na Obrascu broj 7;

- ekonomske škole, na Obrascu broj 8;

- umjetničke škole, na Obrascu broj 9.

Članak 4.

Obrasci svjedodžbi iz članka 3. stavka 1. ovoga Pravilnika tiskani su
na dokumentnom bijelom devedesetgramskom (93 gr/m2) papiru, veličine 21
x 29,5 cm. u jednostranom crnom tisku i tonirane su svijetloplavom bojom.
Obrasci svjedodžbi iz članka 3. stavka 2. i 3. ovoga Pravilnika tiskani
su na dokumentnom bijelom devedesetgramskom (93 gr/m2) papiru, veličine
41 x 29,7 cm (savijeno), u crnom tisku na 1, 2. i 3. stranici i tonirane
su svijetložutom bojom.

Članak 5.

U svim obrascima svjedodžbi od 1 do 9 u sredini je utisnut grb Republike
Hrvatske u tamnijoj boji, a obrasci su obrubljeni starohrvatskim pleterom.

Članak 6.

Obrasci svjedodžbi tiskani su na hrvatskom jeziku i latiničnom pismu,
a za škole etničkih i nacionalnih zajednica ili manjina - dvojezično na
hrvatskom jeziku i latiničnnm pismu i na jeziku i pismu te etničke i nacionalne
zajednice ili manjine.

Članak 7.

Razredne svjedodžbe, svjedodžbe o maturi i završnom ispitu iz članka
3. ovog Pravilnika, mogu izdavati srednje škole i druge pravne osobe koje
imaju ovlaštenje Ministarstva kulture i prosvjete, za obavljanje djelatnosti
srednjoškolskog obrazovanja i izdavanja svjedodžbi kao javnih isprava,
sukladno ovom Pravilniku.

Članak 8.

Danom stupanja na snagu ovog Pravilnika prestaje važiti Pravilnik o
sadržaju i obliku indeksa i svjedodžbi o završnom ispitu koje se izdaje
polazniku programa usmjerenog obrazovanja za stjecanje stručne spreme od
prvog do petog stupnja ("Narodne novine", br. 26/84).

Članak 9.

Ovaj Pravilnik stupa na snagu osmog dana od dana objave u "Narodnim
novinama".

Kl. oznaka: 602-03/94-01-226

Urbroj : 532-02-2/2-94-01

Zagreb, 5. svibnja 1994.

Ministar kulture i prosvjete

**mr. Vesna Girardi-Jurkić, v. r.**

---

![](dodatni/362022.gif)

![](dodatni/362023.gif)

![](dodatni/362024.gif)

![](dodatni/362025.gif)

![](dodatni/362026.gif)

![](dodatni/362027.gif)

![](dodatni/362028.gif)

Pravilnik, NN 44/1994-784